REGOLAMENT TAL-KUNSILL (KE) Nru 1288/2006
tal-25 ta’ Awwissu 2006
li jemenda r-Regolament (KE) Nru 367/2006 li jimponi dazju kompensatorju definittiv fuq importazzjonijiet ta’ film tal-polyethylene terephthalate (PET) li joriġinaw mill-Indja wara reviżjoni ta’ skadenza konformi ma' l-Artikolu 18 tar-Regolament (KE) Nru 2026/97 u li jemenda r-Regolament (KE) Nru 1676/2001 li jimponi dazju definittiv kontra d-dumping fuq importazzjonijiet ta’ film tal-polyethylene terephthalate (PET) li joriġinaw, inter alia, mill-Indja
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nru 2026/1997 tas-6 ta’ Ottubru 1997 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea (1) (ir-“Regolament bażiku”) u, b'mod partikolari, l-Artikolu 19 tiegħu,
Wara li kkunsidra r-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (2) u, b'mod partikolari, l-Artikolu 14(1) tiegħu,
Wara li kkunsidra l-proposta mressqa mill-Kummissjoni wara konsultazzjoni mal-Kumitat Konsultattiv,
Billi:
A. PROĊEDURA
I. L-investigazzjoni ta’ qabel u l-miżuri eżistenti
(1)
Il-Kunsill, bir-Regolament (KE) Nru 2597/1999 tas-6 ta’ Diċembru 1999 (3), impona dazju kompensatorju definittiv fuq importazzjonijiet ta’ film tal-polyethylene terephthalate (“PET”) (il-“prodott konċernat”) li jaqgħu taħt il-kodiċi NM ex 3920 62 19 u ex 3920 62 90, li joriġinaw mill-Indja. L-investigazzjoni li wasslet għall-adozzjoni ta’ dak ir-Regolament minn hawn 'il quddiem tissejjaħ l-“investigazzjoni oriġinali”. Il-miżuri ħadu l-għamla ta’ dazju ad valorem, li jvarja bejn 3.8 % u 19.1 % impost fuq importazzjonijiet minn esportaturi msemmija individwalment, b'rata ta’ dazju residwu ta’ 19.1 % imposta fuq importazzjonijiet tal-prodott konċernat minn kull kumpannija oħra. Id-dazju kompensatorju impost fuq film PET manifatturat u esportat minn Garware Polyester Limited (“Garware” jew “il-kumpannija”) kien ta’ 3.8 %. Il-perjodu ta’ l-investigazzjoni oriġinali kien mill-1 ta’ Ottubru 1997 sat-30 ta’ Settembru 1998.
(2)
Il-Kunsill, bir-Regolament (KE) Nru 367/2006 tas-27 ta’ Frar 2006 (4), żamm id-dazju kompensatorju definittiv impost bir-Regolament (KE) Nru 2597/1999 fuq importazzjonijiet ta’ film PET li joriġinaw mill-Indja, wara reviżjoni ta’ skadenza konformi ma' l-Artikolu 18 tar-Regolament bażiku.
(3)
Il-Kunsill, bir-Regolament (KE) Nru 366/2006 tas-27 ta’ Frar 2006 (5), emenda r-Regolament (KE) Nru 1676/2001 tat-13 ta’ Awwissu 2001 (6) wara reviżjoni provviżorja parzjali tal-livell tad-dazju anti-dumping fis-seħħ kontra ħames produtturi Indjani u impona dazju anti-dumping li jvarja minn 0 % sa 18 %. Id-dazju anti-dumping impost fuq importazzjonijiet ta’ film PET mingħand Garware kien ta’ 17.4 %. Wieħed jinnota li r-rata ta’ dazju anti-dumping għal Garware kienet aġġustata sabiex jiġi kkunsidrat il-livell ta’ l-issussidjar kumpensat bir-Regolament (KE) Nru 367/2006 (ara wkoll il-premessa (71) hawn taħt).
II. Talba għal reviżjoni provviżorja parzjali
(4)
Ġiet preżentata talba għal reviżjoni provviżorja parzjali tar-Regolament tal-Kunsill (KE) Nru 2597/1999, ristretta għal-livell tad-dazju kompensatorju impost fuq Garware minn dawn il-produtturi Komunitarji li ġejjin: DuPont Teijin Films, Mitsubishi Polyester Film GmbH, Nuroll SpA u Toray Plastics Europe (l-“applikanti”). L-applikanti jirrappreżentaw proporzjon sostanzjali tal-produzzjoni Komunitarja ta’ film PET.
(5)
L-applikanti allegaw li, fir-rigward ta’ importazzjonijiet ta’ film PET mingħand Garware, il-livell ta’ miżuri kompensatorji li jeżistu ma kienx aktar biżżejjed sabiex jikkumbatti l-issussidjar dannuż, billi ċ-ċirkostanzi fir-rigward ta’ l-issussidjar ta’ Garware inbidlu b'mod sinifikanti.
III. L-investigazzjoni
(6)
Wara li determinat, wara konsultazzjoni mal-Kumitat Konsultattiv, li kien hemm evidenza biżżejjed sabiex tiġġustifika l-bidu ta’ reviżjoni provviżorja parzjali, il-Kummissjoni ħabbret fit-12 ta’ Lulju 2005, b'notifika ta’ inizzjazzjoni ppubblikata fil-Ġurnal Uffiċjali ta' l-Unjoni Ewropea (7), l-inizzjazzjoni ta’ reviżjoni provviżorja parzjali, skond l-Artikolu 19 tar-Regolament bażiku.
(7)
L-ambitu tar-reviżjoni huwa ristrett għall-eżami ta’ l-issussidjar ta’ produttur-esportatur wieħed, Garware, sabiex tiġi stmata l-ħtieġa għall-kontinwazzjoni, it-tneħħija jew l-emendament tal-livell tal-miżuri eżistenti. Il-perjodu ta’ l-investigazzjoni kien mill-1 ta’ April 2004 sal-31 ta’ Marzu 2005.
(8)
Il-Kummissjoni għarrfet uffiċjalment lill-produttur-esportatur konċernat, lill-Gvern ta’ l-Indja (“GI”) u lill-applikanti bl-inizzjazzjoni tar-reviżjoni provviżorja parzjali. Il-partijiet interessati ngħataw l-opportunità li jesprimu l-opinjoni tagħhom pubblikament bil-miktub u li jitolbu smigħ fil-limitu ta’ żmien imniżżel fin-notifika tal-bidu.
(9)
Sabiex tikseb l-informazzjoni meħtieġa għall-investigazzjoni tagħha, il-Kummissjoni bagħtet kwestjonarju lil Garware, li kkoopera billi wieġeb għall-kwestjonarju. Saret żjara ta’ verifika fl-istabbiliment ta’ Garware fl-Indja.
(10)
Garware, il-GI u l-applikanti ġew infurmati bir-riżultati essenzjali ta’ l-investigazzjoni u kellhom l-opportunità li jikkummentaw (ara l-premessa (73) hawn taħt).
B. IL-PRODOTT KONĊERNAT U PRODOTT SIMILI
I. Il-prodott konċernat
(11)
Il-prodott konċernat huwa, kif definit fl-investigazzjoni oriġinali, film tal-polyethylene terephthalate (PET), li joriġina mill-Indja, normalment dikkjarat taħt il-kodiċi NM ex 3920 62 19.
II. Prodott simili
(12)
Bħal fl-investigazzjoni oriġinali, instab li l-film PET maħdum u mibjugħ minn Garware fis-suq domestiku fl-Indja u l-film PET esportat lejn il-Komunità mill-Indja għandhom l-istess karatteristiċi u użi fiżiċi u tekniċi bażiċi. Għaldaqstant, dawn huma prodotti simili fil-kuntest ta’ l-Artikolu 1(5) tar-Regolament bażiku.
Ċ. SUSSIDJI
I. Introduzzjoni
(13)
Fuq bażi ta’ l-informazzjoni li hemm fir-reviżjoni mitluba u t-tweġibiet għall-kwestjonarju tal-Kummissjoni, l-iskemi li ġejjin, li allegatament jinvolvu l-għoti ta’ sussidji, kienu investigati:
(a) Skemi fuq skala nazzjonali:
(i)
Skema ta’ Liċenzji bil-Quddiem/Ordni għar-Rilaxx bil-Quddiem;
(ii)
Skema ta’ Ktejjeb ta’ l-Intitolament għad-Dazju;
(iii)
Skema għal Żoni Ekonomiċi Speċjali/Taqsimiet Orjentati lejn l-Esportazzjoni;
(iv)
Skema ta’ Promozzjoni għall-Esportazzjoni ta’ Oġġetti Kapitali;
(v)
Skemi tat-Taxxa tad-Dħul
-
Skema ta’ Eżenzjoni mit-Taxxa tad-Dħul mill-Esportazzjoni
-
Inċentivi ta’ Taxxa tad-Dħul għar-Riċerka u l-Iżvilupp
(vi)
Skema ta’ Krediti għall-Esportazzjoni
(vii)
Ċertifikat għar-Riforniment bla Dazju
(14)
L-iskemi (i) sa (iv) u (vii) ta’ hawn fuq huma bbażati fuq l-Att ta’ l-1992 (Nru 22 ta’ l-1992) dwar il-Kummerċ Barrani (Żvilupp u Regolazzjoni) li daħal fis-seħħ fis-7 ta’ Awissu 1992 (l-“Att dwar il-Kummerċ Barrani”). L-Att dwar il-Kummerċ Barrani jawtorizza il-GI sabiex joħroġ notifikazzjonijiet fir-rigward tal-politika ta’ l-esportazzjoni u importazzjoni. Il-GI ippubblika pjan ta’ ħames snin relatat mal-politika ta’ l-esportazzjoni u importazzjoni għall-perjodu l-1 ta’ April 2002 sal-31 ta’ Marzu 2007 (“il-politika EXIM 2002-07”). Barra minn hekk, il-GI ippubblika manwal ta’ proċeduri li jirregolaw il-politika EXIM 2002-07 (“HOP I 2002-07”) u dan jiġi aġġornat fuq bażi regolari (8).
(15)
L-Iskemi tad-Taxxa tad-Dħul speċifikati f'(v) hawn fuq huma bbażati fuq l-Att ta’ l-1961 dwar it-Taxxa tad-Dħul, li jiġi emendat kull sena mill-Att dwar il-Finanzi.
(16)
L-Iskema ta’ Kreditu għall-Esportazzjoni speċifikata f'(vi) hawn fuq hija bbażata fuq is-sezzjonijiet 21 u 35A ta’ l-Att ta’ l-1949 dwar ir-Regolazzjoni ta’ l-Attività Bankarja, li jippermetti lill-Bank tar-Riżervi ta’ l-Indja sabiex jagħti istruzzjonijiet lill-banek kummerċjali fir-rigward ta’ krediti għall-esportazzjoni.
(b) Skemi Reġjonali
(17)
Fuq bażi ta’ l-informazzjoni li hemm fit-talba għal reviżjoni u t-tweġibiet għall-kwestjonarju tal-Kummissjoni, il-Kummissjoni investigat ukoll l-iskema ta’ l-1992 ta’ pakkett ta’ inċentivi (minn hawn 'il quddiem, il-“PSI”) tal-Gvern ta’ Maharashtra (il-“GOM”). Din l-iskema hija bbażata fuq riżoluzzjonijiet tad-Dipartiment ta’ l-Industriji, Enerġija u Xogħol tal-GOM.
II. Skemi fuq Skala Nazzjonali
1. Skema ta' Liċenzji bil-Quddiem (“ALS”)/Ordni għar-Rilaxx bil-Quddiem (“ARO”)
(a) Bażi Legali
(18)
Il-paragrafi 4.1.1 sa 4.1.14 tal-politika EXIM 2002-07 u l-Kapitoli 4.1 sa 4.30 tal-HOP I 2002-07 fihom deskrizzjoni dettaljata ta’ l-iskema.
(b) Eliġibbiltà
(19)
Ma nstabx li Garware kien qiegħed juża l-ALS/l-ARO matul il-perjodu ta’ l-investigazzjoni u għaldaqstant m'hijiex meħtieġa aktar analażi dwar il-kumpens li jista’ jingħata ta’ din l-iskema.
2. Skema tal-Ktejjeb ta' l-Intitolament għad-Dazju (“DEPBS”)
(a) Bażi Legali
(20)
Il-paragrafu 4.3 tal-politika EXIM 2002-07 u l-Kapitolu 4 tal-HOP I 2002-07A fihom deskrizzjoni dettaljata tad-DEPBS. Fi żmien l-investagazzjoni oriġinali, kienu jeżistu żewġ forom ta’ DEPB: ta’ qabel l-esportazzjoni u ta’ wara l-esportazzjoni. F'April 2000, il-forma ta’ DEPB ta’ qabel l-esportazzjoni nqatgħet u għaldaqstant il-forma ta’ wara l-esportazzjoni biss kienet investigata fir-reviżjoni kurrenti.
(b) Eliġibbiltà
(21)
Kull manifattur-esportatur jew grossist-esportatur huwa eliġibbli għal din l-iskema. Instab li Garware kien qiegħed jibbenefika minn din l-iskema matul il-perjodu ta’ l-investigazzjoni.
(ċ) Implimentazzjoni Prattika
(22)
Esportatur eliġibbli jista’ japplika għall-krediti tad-DEPB, li jiġu kkalkulati bħala perċentwal tal-valur tal-prodotti esportati taħt din l-iskema. Tali rati tad-DEPB kienu stabbiliti mill-awtoritajiet Indjani għall-biċċa l-kbira tal-prodotti, fosthom il-prodott konċernat. Dawn jiġu determinati fuq bażi ta’ normi standard ta’ input-output (“SIONs”), b'kont meħud tal-kontenut preżunt importat ta’ inputs fil-prodott għall-esportazzjoni u ta’ l-inċidenza ta’ dazju doganali fuq tali importazzjonijiet preżunti, irrispettivament jekk id-dazji ta’ l-importazzjoni jkunux tassew tħallsu jew le.
(23)
Sabiex tkun eliġibbli għall-benefiċċji taħt din l-iskema, kumpannija trid tkun qiegħda tesporta. Fil-mument tat-tranżazzjoni ta’ l-esportazzjoni, trid issir dikjarazzjoni mill-esportatur lill-awtoritajiet fl-Indja, fejn jiġi indikat li l-esportazzjoni qiegħda ssir taħt id-DEPBS. Sabiex l-oġġetti jiġu esportati, l-awtoritajiet doganali Indjani joħorġu, waqt il-proċedura tad-dispaċċ, polza għall-esportazzjoni. Dan id-dokument juri, inter alia, l-ammont ta’ kreditu tad-DEPBS li għandu jingħata għal dik it-tranżazzjoni ta’ esportazzjoni. F'dan il-mument, l-esportatur isir jaf il-benefiċċju li jkun ser jirċievi. Ladarba l-awtoritajiet doganali jkunu ħarġu polza għall-esportazzjoni, il-GI ma jkun jista’ jeżerċita l-ebda diskrezzjoni fuq l-għoti ta’ kreditu tad-DEPBS. Ir-rata tad-DEPBS relevanti għall-kalkolu tal-benefiċċju hija dik li kienet tapplika meta saret id-dikjarazzjoni ta’ l-esportazzjoni. Għaldaqstant, ma jkunx hemm il-possibbiltà ta’ xi emenda retroattiva għal-livell tal-benefiċċju.
(24)
Instab ukoll li, skond l-istandards Indjani ta’ l-accounting, il-krediti tad-DEPBS jistgħu jitniżżlu fil-kontijiet kummerċjali fuq il-prinċipju ta’ l-akkumulazzjoni tad-dħul, malli jiġi ssodisfat l-obbligu ta’ l-esportazzjoni.
(25)
Tali krediti jistgħu jintużaw għall-ħlas ta’ dazji doganali fuq importazzjonijiet sussegwenti ta’ kull oġġett li jkun jista’ jiġi importat mingħajr restrizzjoni, ħlief għal oġġetti kapitali. Oġġetti importati b'dawn il-krediti jistgħu jinbiegħu fis-suq domestiku, ikunu suġġetti għat-taxxa fuq il-bejgħ, jew jintużaw mod ieħor.
(26)
Il-krediti tad-DEPBS huma liberament trasferibbli u validi għal perjodu ta’ 12-il xahar mid-data tal-ħruġ.
(27)
Applikazzjoni għal krediti tad-DEPBS tista’ tkopri sa 25 tranżazzjoni ta’ esportazzjoni jew, jekk preżentata b'mod elettroniku, numru mhux ristrett ta’ tranżazzjonijiet ta’ esportazzjoni. Fil-fatt, m'hemm l-ebda żmien strett li fih wieħed għandu japplika għad-DEPBS, għaliex il-perjodi ta’ żmien imsemmija fil-Kapitolu 4.47 HOP I 2002-07 dejjem jibdew jingħaddu mit-tranżazzjoni ta’ esportazzjoni l-iktar riċenti li tkun ġiet inkluża f'applikazzjoni partikulari għad-DEPBS.
(28)
Il-kumpannija għarrfet lill-Kummissjoni li din l-iskema kellha tieqaf fi żmien qasir u minflokha tidħol skema li allegatament tkun “kompatibbli mad-WTO” b'effett mill-1 ta’ April 2006. Fil-bidu kien maħsub li d-DEPB tiskadi fl-1 ta’ April 2005. Madankollu, billi l-iskema li kellha tieħu postha ma kinitx lesta għall-implimentazzjoni sa dik id-data, id-DEPBS ġiet imtawla sa l-1 ta’ April 2006. Ma ngħatat l-ebda konferma mill-kumpannija jekk wara kollox din l-iskema l-ġdida kinitx daħlet fis-seħħ wara l-imsemmija data ta’ l-aħħar. Kien x'kien il-każ, din l-allegata bidla taqa' barra l-perjodu ta’ investigazzjoni tar-reviżjoni.
(d) Konklużjonijiet dwar id-DEPBS
(29)
Id-DEPBS tipprovdi sussidji fil-kuntest ta’ l-Artikolu 2(1)(a)(ii) u l-Artikolu (2)2 tar-Regolament bażiku. Kreditu tad-DEPBS huwa kontribut finanzjarju mill-GI, billi eventwalment il-kreditu jintuża sabiex ipatti għal dazji ta’ importazzjoni, b'hekk inaqqas id-dħul tal-GI mid-dazju li altrimenti kien ikun dovut. Barra minn hekk, il-kreditu tad-DEPBS jgħaddi benefiċċju lill-esportatur, għaliex itejjeb il-likwidità tal-kumpannija.
(30)
Barra minn hekk, d-DEPBS fil-liġi hija kontinġenti mar-rendiment ta’ l-esportazzjoni, u għaldaqstant titqies li hija speċifika u kumpensabbli taħt l-Artikolu 3(4)(a) tar-Regolament bażiku.
(31)
Din l-iskema ma tistax tiġi kkunsidrata bħala sistema permissibbli ta’ rifużjoni ta’ dazju jew sistema ta’ rifużjoni ta’ sostituzzjoni fil-kuntest ta’ l-Artikolu 2(1)(a)(ii) tar-Regolament bażiku. M'hijiex konformi mar-regoli stretti preskritti fl-Anness I partita (i), l-Anness II (definizzjoni u regoli ta’ rifużjoni ta’ dazju) u l-Anness (III) (definizzjoni u regoli ta’ rifużjoni ta’ sostituzzjoni) tar-Regolament bażiku. Esportatur m'għandu l-ebda obbligu sabiex attwalment jikkonsma l-oġġetti importati ħielsa mid-dazju fil-proċess tal-produzzjoni u l-ammont ta’ kreditu ma jiġix ikkalkulat b'rabta ma' dak li attwalment jintuża mill-inputs. Barra dan, m'hemmx sistema jew proċedura li qiegħda titħaddem li tikkonferma x'inputs ikunu kkunsmati fil-proċess tal-produzzjoni tal-prodott esportat jew jekk ikunx sar ħlas żejjed ta’ dazji ta’ l-importazzjoni fil-kuntest tal-partita (i), l-Anness I u l-Annessi II u III tar-Regolament bażiku. Fl-aħħarnett, esportatur huwa eliġibbli għal benefiċċji tad-DEPBS irrispettivament jekk jimportax kwalunkwe input. Sabiex jikseb il-benefiċċju, ikun biżżejjed li esportatur sempliċiment jesporta oġġetti mingħajr ma joqgħod juri li importa xi materjal ta’ input. B'hekk, anke esportaturi li jakkwistaw l-inputs kollha tagħhom lokalment u ma jimportaw ebda oġġett li jkun jista’ jintuża bħala input huma xorta waħda intitolati li jibbenefikaw mid-DEPBS.
(e) Il-kalkolu ta’ l-ammont ta’ sussidju
(32)
Skond l-Artikoli 2(2) u 5 tar-Regolament bażiku, l-ammont ta’ sussidji kumpensabbli kien jiġi kkalkulat f'termini tal-benefiċċju mgħoti lil min jirċevihom, misjub li kien jeżisti matul il-perjodu ta’ investigazzjoni tar-reviżjoni. F'dan ir-rigward, kien ikkunsidrat li l-benefiċċju jingħata lil min jirċevih fil-mument meta tkun saret it-tranżazzjoni ta’ esportazzjoni taħt din l-iskema. Bħalissa, il-GI huwa maħsub li jċedi d-dazji doganali, li jikkostitwixxi kontribut finanzjarju fil-kuntest ta’ l-Artikolu 2(1)(a)(ii) tar-Regolament bażiku.
(33)
Fid-dawl ta’ dak imsemmi hawn fuq, huwa kkunsidrat xieraq li jiġi stmat il-benefiċċju taħt id-DEPBS bħala s-somma tal-krediti ggwadanjati mit-tranżazzjonijiet ta’ esportazzjoni kollha taħt din l-iskema matul il-perjodu ta’ l-investigazzjoni. Il-kumpannija rrappurtat li r-rata applikabbli għad-DEPBS tnaqqset minn 11 % għal 8 % b'effett mis-26 ta’ Mejju 2005, jiġifieri, din l-allegata bidla taqa' barra mill-perjodu ta’ investigazzjoni tar-reviżjoni; għaldaqstant, l-effetti tar-relevanza ta’ din il-bidla ma setgħux jiġu vverifikati u din it-talba trid tiġi miċħuda skond l-Artikolu 5 tar-Regolament bażiku.
(34)
Il-ħlasijiet meħtieġa li saru sabiex jinkiseb is-sussidju tnaqqsu mill-krediti li ngħataw sabiex wieħed seta’ jasal għall-ammont tas-sussidju bħala n-numeratur, konformi ma' l-Artikolu 7(1)(a) tar-Regolament bażiku.
(35)
Skond l-Artikolu 7(2) tar-Regolament bażiku, l-ammont ta’ sussidju ġie allokat fuq it-total ta’ dħul ġenerat mill-esportazzjoni matul il-perjodu ta’ investigazzjoni tar-reviżjoni bħala d-denominatur korrett, billi s-sussidju huwa kontinġenti għar-rendiment ta’ l-esportazzjoni u ma ngħatax b'referenza għall-kwantitajiet manifatturati, maħduma, esportati jew trasportati. Garware kien qiegħed jibbenefika minn din l-iskema matul il-perjodu ta’ investigazzjoni u kiseb sussidju ta’ 10.3 %.
3. Skema għal Taqsimiet Orjentati lejn l-Esportazzjoni (“EOUS”)/Żoni Ekonomiċi Speċjali (“SEZS”)
(a) Bażi Legali
(36)
Id-dettalji ta’ dawn l-iskemi jinsabu fil-Kapitoli 6 (EOUS) u 7 (SEZS) rispettivament tal-politika EXIM 2002-07 u l-HOP I 2002-07.
(b) Eliġibbiltà
(37)
Instab li Garware ma kienx stabbilit taħt xi waħda minn dawn l-iskemi matul il-perjodu ta’ l-investigazzjoni u għaldaqstant m'hijiex meħtieġa aktar analiżi tal-kumpens tagħhom li jista’ jingħata.
4. Skema ta' Promozzjoni għall-Esportazzjoni ta’ Oġġetti Kapitali (“EPCGS”)
(a) Bażi Legali
(38)
Deskrizzjoni dettaljata ta’ l-EPCGS tinsab fil-Kapitolu 5, il-Politika EXIM 2002-07 u fil-Kapitolu 5, HOP I 2002-07.
(b) Eliġibbiltà
(39)
Kull manifattur-esportatur u grossist-esportatur “marbut ma'” manifattur jew fornitur ta’ servizzi ta’ sostenn huwa eliġibbli għal din l-iskema. Instab li Garware kien qiegħed jibbenefika minn din l-iskema matul il-perjodu ta’ l-investigazzjoni.
(ċ) Implimentazzjoni Prattika
(40)
Taħt il-kundizzjoni ta’ obbligu ta’ l-esportazzjoni, kumpannija titħalla timporta oġġetti kapitali (ġodda u - minn April 2003 - oġġetti kapitali diġa użati għal mhux aktar minn 10 snin) b'rata ridotta ta’ dazju. Għal din il-fini, il-GI joħroġ liċenzja ta’ l-EPCG, wara applikazzjoni u l-ħlas ta’ miżata. Minn April 2000, fl-iskema daħlu dispożizzjonijiet għal rata ta’ dazju ta’ l-importazzjoni ridotta ta’ 5 %, applikabbli għal kull oġġett kapitali importat taħt din l-iskema. Sabiex ikun sodisfatt l-obbligu ta’ esportazzjoni, l-oġġetti kapitali importati jridu jintużaw sabiex jinħadem ċertu numru ta’ oġġetti għall-esportazzjoni matul ċertu perjodu.
(d) Konklużjoni dwar l-EPCGS
(41)
L-EPCGS tipprovdi sussidji fil-kuntest ta’ l-Artikolu 2(1)(a)(ii) u l-Artikolu 2(2) tar-Regolament bażiku. It-tnaqqis fid-dazju jikkostitwixxi kontribut finanzjarju mill-GI, billi din il-konċessjoni tnaqqas id-dħul tal-GI mid-dazju li altrimenti kien ikun dovut. Barra minn hekk, it-tnaqqis fid-dazju jgħaddi benefiċċju lill-esportatur għaliex id-dazji li jiffranka meta jimporta jtejbulu l-likwidità.
(42)
Barra minn hekk, l-EPCGS fil-liġi hija kontinġenti għar-rendiment ta’ l-esportazzjoni, billi liċenzji bħal dawn ma jistgħux jinkisbu bla ebda impenn ta’ esportazzjoni. Għaldaqstant, din l-iskema hija meqjusa bħala speċifika u kumpensabbli taħt l-Artikolu 3(4)(a) tar-Regolament bażiku.
(43)
L-iskema ma tistax tiġi kkunsidrata bħala sistema permissibbli ta’ rifużjoni ta’ dazju jew sistema ta’ rifużjoni ta’ sostituzzjoni fil-kuntest ta’ l-Artikolu 2(1)(a)(ii) tar-Regolament bażiku. L-oġġetti kapitali ma jaqgħux fl-ambitu ta’ tali sistemi permissibbli, kif stabbilit fl-Anness I, partita (i) tar-Regolament bażiku, għaliex ma jiġux ikkunsmati fil-produzzjoni tal-prodotti esportati.
(e) Il-kalkolu ta’ l-ammont ta’ sussidju
(44)
In-numeratur kien stabbilit kif ġej: l-ammont tas-sussidju ġie kkalkulat, skond l-Artikolu 7(3) tar-Regolament bażiku, fuq bażi tad-dazju doganali mhux imħallas fuq oġġetti kapitali importati mifruxa fuq perjodu li jirrifletti l-perjodu tad-deprezzament normali tat-tali oġġetti kapitali fl-industrija ta’ film PET. Ġie miżjud l-imgħax ma' dan l-ammont sabiex ikun rifless il-valur sħiħ tal-benefiċċju matul iż-żmien. Il-ħlasijiet li kienu meħtieġa jintefqu sabiex jinkiseb is-sussidju ġew imnaqqsa, skond l-Artikolu 7(1)(a) tar-Regolament bażiku.
(45)
Skond l-Artikolu 7(2) u 7(3) tar-Regolament bażiku, dan l-ammont ta’ sussidju ġie allokat fuq it-total ta’ dħul ġenerat mill-esportazzjoni matul il-perjodu ta’ investigazzjoni tar-reviżjoni bħala d-denominatur korrett, billi s-sussidju huwa kontinġenti għar-rendiment ta’ l-esportazzjoni. Is-sussidju li kiseb Garware huwa ta’ 1.8 %.
5. Skema ta' Eżenzjoni mit-Taxxa tad-Dħul mill-Esportazzjoni (“ITES”)
(a) Bażi Legali
(46)
L-Att ta’ l-1961 dwar it-Taxxa tad-Dħul hija l-bażi legali għal din l-iskema, li jiġi emendat kull sena mill-Att dwar il-Finanzi. Dan ta’ l-aħħar jistabbilixxi, kull sena, il-bażi tal-ġbir tat-taxxi, kif ukoll diversi eżenzjonijiet u tnaqqis li jistgħu jintalbu. Il-kumpanniji li jesportaw jistgħu jitolbu eżenzjonijiet mit-taxxa tad-dħul taħt is-sezzjonijiet 10A, 10B u 80HHC ta’ l-Att ta’ l-1961 dwar it-Taxxa tad-Dħul.
(b) Implimentazzjoni prattika
(47)
Billi ma nstabx li Garware kien iggwadanja minn xi benefiċċju taħt l-ITES, m'hijiex meħtieġa aktar analiżi tal-kumpens li jista’ jingħata ta’ din l-iskema.
6. Skema ta' Krediti għall-Esportazzjoni (“ECS”)
(a) Bażi legali
(48)
Id-dettalji ta’ din l-iskema huma spjegati fiċ-Cirkulari Prinċipali IECD Nru 5/04.02.01/2002-03 (Kreditu għall-Esportazzjoni f'Munità Barranija) u ċ-Cirkulari Prinċipali IECD Nru 10/04.02.01/2003-04 (Kreditu għall-Esportazzjoni fir-Rupee) tal-Bank tar-Riżervi ta’ l-Indja (“RBI”), li hija indirizzata lill-banek kummerċjali kollha fl-Indja.
(b) Eliġibbiltà
(49)
Il-manifatturi li jesportaw u l-grossisti li jesportaw huma eliġibbli għal din l-iskema. Instab li Garware kien qiegħed jibbenefika minn din l-iskema matul il-perjodu ta’ l-investigazzjoni.
(ċ) Implimentazzjoni prattika
(50)
Taħt din l-iskema, l-RBI jiffissa b'mod obbligatorju l-ogħla livelli ta’ rati ta’ l-imgħax applikabbli għall-krediti għall-esportazzjoni, kemm f'rupee Indjani u kif ukoll għall-kambju f'muniti barranin, li l-banek kummerċjali jistgħu jimponu fuq esportatur “bil-ħsieb li l-kreditu jkun disponibbli għall-esportaturi b'rati kompetittivi fis-suq internazzjonali”. L-ECS tikkonsisti f'żewġ sottoskemi, l-Iskema ta’ Krediti għall-Esportazzjoni Qabel l-Oġġetti Jintbagħtu Barra (kreditu għall-ippakkjar), li tkopri krediti lill-esportatur sabiex jiffinanzja x-xiri, l-ipproċessar, il-manifattura, l-ippakkjar u/jew it-trasport ta’ oġġetti li jkunu waslu minn barra qabel l-esportazzjoni, u l-Iskema ta’ Krediti għall-Esportazzjoni Wara l-Oġġetti Jintbagħtu Barra, li tipprovdi self kapitali għall-finanzjament ta’ dħul differit mill-operat ta’ l-esportazzjoni. L-RBI jordna wkoll lill-banek sabiex jipprovdu ċertu ammont mill-kreditu bankarju nett tagħhom għall-finanzjament ta’ l-esportazzjoni.
(51)
B'riżultat ta’ dawn iċ-Ċirkularijiet Prinċipali mill-RBI, l-esportaturi jkunu jistgħu jiksbu kreditu għall-esportazzjoni b'rati preferenzjali ta’ imgħax meta mqabbla mar-rati ta’ imgħax fuq kreditu kummerċjali ordinarju (krediti fi flus kontanti), li jiġu ffissati taħt il-kundizzjonijiet tas-suq.
(d) Konklużjoni dwar l-ECS
(52)
L-ewwelnett, billi jitbaxxew l-ispejjeż tal-finanzjament meta mqabbla mar-rati ta’ l-imgħax fis-suq, ir-rati preferenzjali ta’ imgħax ta’ hawn fuq qegħdin jgħaddu benefiċċju fis-sens ta’ l-Artikolu 2(2) tar-Regolament bażiku lil tali esportaturi. Minkejja l-fatt li l-krediti preferenzjali taħt l-ECS jiġu mgħoddija minn banek kummerċjali, dan il-benefiċċju huwa kontribut finanzjarju mill-gvern fil-kuntest ta’ l-Artikolu 2(1)(iv) tar-Regolament bażiku. L-RBI hija istituzzjoni pubblika, li taqa', għaldaqstant, taħt id-definizzjoni ta’ “gvern” kif spjegata fl-Artikolu 1(3) tar-Regolament bażiku u din tagħti istruzzjonijiet lill-banek kummerċjali sabiex jagħtu finanzjament preferenzali lill-kumpanniji li jesportaw. Dan il-finanzjament preferenzjali huwa l-istess bħal sussidju, li huwa meqjus bħala speċifiku u kumpensabbli billi r-rati preferenzjali ta’ imgħax huma kontinġenti għar-rendiment ta’ l-esportazzjoni, skond l-Artikolu 3(4)(a) tar-Regolament bażiku.
(e) Il-kalkolu ta’ l-ammont ta’ sussidju
(53)
L-ammont ta’ sussidju ġie kkalkulat fuq bażi tad-differenza bejn l-imgħax li tħallas għall-krediti ta’ l-esportazzjoni użati matul il-perjodu ta’ l-investigazzjoni u l-ammont li kellu jitħallas kieku kienu imposti r-rati ta’ l-imgħax tas-suq, bħal fil-każ ta’ krediti kummerċjali ordinarji użati mill-kumpannija. L-ammont ta’ sussidju (in-numeratur) ġie allokat fuq it-total ta’ dħul ġenerat mill-esportazzjoni matul il-perjodu ta’ investigazzjoni tar-reviżjoni bħala d-denominatur korrett skond l-Artikolu 7(2) tar-Regolament bażiku, billi s-sussidju jiddipendi fuq kif tmur l-esportazzjoni u ma jingħatax b'referenza għall-kwantitajiet manifatturati, maħduma, esportati jew trasportati. Garware iggwadanja minn benefiċċji taħt l-ECS u kiseb sussidju ta’ 1,2 %.
7. Ċertifikat għal Riforniment bla Dazju (“DFRC”)
(a) Bażi legali
(54)
Il-bażi legali għal din l-iskema tinsab fil-paragrafi 4.2.1 sa 4.2.7 tal-Politika EXIM 2002-07 u l-paragrafi 4.31 sa 4.36 tal-HOP I 2002-07.
(b) Implimentazzjoni Prattika
(55)
Billi nstab li Garware ma ggwadanjax minn xi benefiċċji taħt id-DFRC, m'hijiex meħtieġa aktar analażi tal-kumpens li jista’ jingħata ta’ din l-iskema.
III. Skemi Reġjonali
Skema ta' Pakkett ta' Inċentivi (“PSI”) tal-Gvern ta' Maharashtra (“GOM”)
(a) Bażi legali
(56)
Sabiex ikun promoss it-tixrid ta’ industriji fiż-żoni l-anqas żviluppati ta’ l-Istat, il-GOM beda jagħti inċentivi għal taqsimiet ta’ espansjoni ġodda li jiġu stabbiliti f'reġjuni ta’ l-Istat li għadhom qegħdin jiżviluppaw, sa mill-1964, taħt skema magħrufa ma' kulħadd bħala l-“Iskema ta’ Pakkett ta’ Inċentivi”. L-iskema ġiet emendata ħafna drabi sa mill-introduzzjoni tagħha u l-“iskema ta’ l-1993” bdiet titħaddem mill-1 ta’ Ottubru 1993 sal-31 ta’ Marzu 2001, mentri l-aħħar emenda li qatt saret, l-“iskema ta’ l-2001”, ġiet introdotta fil-31 ta’ Marzu 2001 u kienet prevista li tibqa' titħaddem sal-31 ta’ Marzu 2006. Il-PSI tal-GOM hija komposta minn għadd ta’ sottoskemi, bl-ewlenin fosthom l-eżenzjoni mit-taxxa lokali fuq il-bejgħ u rifużjoni tat-taxxa octroi.
(b) Eliġibbiltà
(57)
Biex ikunu eliġibbli, il-kumpanniji jridu jinvestu f'żoni anqas żviluppati, jew billi jwaqqfu stabbiliment industrijali ġdid jew billi jagħmlu investiment kapitali fuq skala kbira fl-espansjoni u d-diversifikazzjoni ta’ stabbiliment industrijali eżistenti. Dawn iż-żoni huma kklassifikati, skond l-iżvilupp ekonomiku tagħhom, f'kategoriji differenti (pereżempju, żona żviluppata anqas, żona żviluppata iżjed anqas, żona żviluppata l-anqas). Iż-żona fejn tkun sabet jew mistennija li ssib postha l-intrapriża hija l-kriterju ewlieni sabiex ikun stabbilit in-numru ta’ inċentivi u d-daqs ta’ l-investiment.
(ċ) Implimentazzjoni prattika
(58)
Eżenzjoni mit-taxxa lokali fuq il-bejgħ: L-oġġetti huma normalment suġġetti għal taxxa ċentrali fuq il-bejgħ (għal bejgħ bejn Stat u ieħor) jew għal taxxa ta’ l-Istat fuq il-bejgħ (għal bejgħ ġewwa l-istess Stat) f'livelli li jvarjaw, skond l-Istat(i) fejn isiru t-tranżazzjonijiet. M'hemm l-ebda taxxa fuq il-bejgħ fuq l-importazzjoni jew l-esportazzjoni ta’ oġġetti, filwaqt li l-bejgħ domestiku huwa suġġett għat-taxxa fuq il-bejgħ bir-rati applikabbli. Taħt l-iskema ta’ eżenzjoni, xi taqsimiet nominati m'huma meħtieġa jiġbru ebda taxxa fuq il-bejgħ fuq it-tranżazzjonijiet ta’ bejgħ li jagħmlu. Bl-istess mod, xi taqsimiet nominati huma eżentati mill-ħlas tat-taxxa lokali fuq il-bejgħ meta jixtru oġġetti mingħand fornitur li huwa stess ikun eliġibbli għall-iskema. Għalkemm it-tranżazzjoni tal-bejgħ ma tgħaddi ebda benefiċċju fuq it-taqsima nominata li tkun qed tbiegħ, it-tranżazzjoni tax-xiri tkun qiegħed tgħaddi fil-fatt benefiċċju lit-taqsima nominata li tkun qiegħed tixtri. Instab li Garware kien qiegħed jibbenefika minn din l-eżenzjoni matul il-perjodu ta’ l-investigazzjoni.
(59)
Rifużjoni tat-Taxxa Octroi: L-octroi hija taxxa miġbura mill-Gvernijiet lokali ta’ l-Indja, fosthom il-GOM, fuq oġġetti li jidħlu fil-limiti territorjali ta’ xi belt jew distrett. L-intrapriżi industrijali ikunu intitolati għal rifużjoni tat-taxxa octroi mill-GOM jekk il-faċilità tagħhom tkun tinsab f'ċerti bliet jew distretti speċifikati ġewwa t-territorju ta’ l-Istat. L-ammont totali ta’ rifużjoni li tista’ ssir huwa limitat għal 100 % ta’ l-investiment ta’ kapital fiss. Instab li Garware kien ibbenefika minn din ir-rifużjoni matul il-perjodu ta’ investigazzjoni.
(d) Konklużjoni dwar il-PSI tal-GOM
(60)
Il-PSI tal-GOM tipprovdi sussidji fil-kuntest ta’ l-Artikolu 2(1)(a)(ii) u l-Artikolu 2(2) tar-Regolament bażiku. Iż-żewġ sottoskemi eżaminati jikkostitwixxu kontribut finanzjarju mill-GOM, billi din il-konċessjoni tnaqqas id-dħul fiskali tal-GOM li altrimenti kien ikun dovut. Barra minn hekk, din l-eżenzjoni/ir-rifużjoni qiegħda tgħaddi benefiċċju lill-kumpannija, billi ttejbilha l-likwidità.
(61)
Il-kumpannija rrappurtat li t-taxxa fuq il-bejgħ kienet ġiet abolita fl-1 ta’ April 2005 u li l-GOM sa minn dakinhar introduċa skema ta’ “Taxxa fuq il-Valur Miżjud”, li taħtha l-kumpannija għandha l-obbligu li tħallas ir-rata sħiħa. Madankollu, din l-allegata bidla seħħet wara tmiem il-perjodu ta’ l-investigazzjoni u għaldaqstant l-effetti tar-relevanza ta’ din il-bidla ma setgħux jiġu vverifikati. Kien x'kien il-każ, ma ġiet preżentata l-ebda evidenza relattiva għall-iskema u l-obbligi li l-kumpannija għandha taħtha. Skond l-Artikolu 5 tar-Regolament bażiku, din it-talba jkollha tiġi miċħuda.
(62)
L-iskema hija disponibbli biss għal kumpanniji li investew f'ċerti żoni ġeografiċi li ġew nominati fil-ġurisdizzjoni ta’ l-Istat ta’ Maharashtra. M'hijiex disponibbli għal kumpanniji li jinsabu barra dawn iż-żoni. Il-livell ta’ benefiċċju jvarja skond iż-żona konċernata. L-iskema hija speċifika, skond l-Artikoli 3(2)(a) u 3(3) tar-Regolament bażiku u għaldaqstant kumpensabbli.
(e) Il-kalkolu ta’ l-ammont ta’ sussidju
(63)
Fir-rigward ta’ l-eżenzjoni mit-taxxa, l-ammont ta’ sussidju ġie kkalkulat fuq bażi ta’ l-ammont ta’ taxxa fuq il-bejgħ li normalment kellha tkun dovuta matul il-perjodu ta’ investigazzjoni tar-reviżjoni, iżda li baqgħet ma tħallsitx taħt l-iskema. Bl-istess mod, sa fejn l-octroi hija konċernata, il-benefiċċju għall-esportatur ġie kkalkulat bħala l-ammont ta’ taxxa octroi li għaliha saret rifużjoni matul il-perjodu ta’ l-investigazzjoni. Skond l-Artikolu 7(2) tar-Regolament bażiku, dawn l-ammonti ta’ sussidju (in-numeratur) għalhekk ġew allokati fuq it-total tal-bejgħ matul il-perjodu ta’ investigazzjoni tar-reviżjoni bħala d-denominatur korrett, billi s-sussidju m'huwiex kontinġenti għall-esportazzjoni u ma ngħatax b'referenza għall-kwantitajiet manifatturati, maħduma, esportati jew trasportati. Matul dan il-perjodu, Garware kien qiegħed jibbenefika minn dawn l-iskemi u kiseb sussidji ta’ 1.6 %.
IV. L-Ammont ta' Sussidji Kumpensabbli
(64)
L-ammont ta’ sussidji kumpensabbli kif determinati skond ir-Regolament bażiku, espressi ad valorem, għall-produttur-esportatur li qiegħed ikun investigat huwa ta’ 14.9 %. Dan l-ammont ta’ sussidjar jeċċedi l-limitu de minimis imsemmi taħt l-Artikolu 14(5) tar-Regolament bażiku.
(%)
Skema
DEPB
EPCG
ECS
Il-PSI tal-GOM
Total
Garware
10,3
1,8
1,2
1,6
14,9
(65)
Qiegħed ikun ikkunsidrat għaldaqstant li, skond l-Artikolu 19 tar-Regolament bażiku, il-miżuri li hawn fis-seħħ bħalissa m'humiex aktar suffiċjenti sabiex jikkumbattu s-sussidji kumpensabbli li qegħdin jikkaġunaw dannu lill-industrija Komunitarja.
V. In-natura dejjiema ta' ċirkostanzi mibdula fir-rigward ta' l-issussidjar
(66)
Skond l-Artikolu 19(2) tar-Regolament bażiku, kien ġie eżaminat jekk il-kontinwazzjoni tal-miżuri eżistenti kinetx tkun biżżejjed sabiex tikkumbatti s-sussidju kumpensabbli li jikkaġuna dannu.
(67)
Ġie stabbilit li, matul il-perjodu ta’ l-investigazzjoni, Garware kompla jibbenefika mill-issussidjar kumpensabbli mill-awtoritajiet Indjani. Barra minn hekk, instab matul din ir-reviżjoni li r-rata tas-sussidju hija konsiderevolment ogħla minn dik li kienet ġiet stabbilita matul l-investigazzjoni oriġinali. L-iskemi ta’ sussidju analizzati hawn fuq jagħtu benefiċċji ripetittivi. Bl-eċċezzjoni tad-DEPBS u tar-rifużjoni tat-Taxxa fuq il-Bejgħ, m'hemm l-ebda allegazzjoni li dawn il-programmi huma mistennija li jinqatgħu fil-ġejjieni prevedibbli. Skond Garware, skema li kellha tieħu post id-DEPBS kienet maħsuba li tidħol fis-seħħ fl-1 ta’ April 2006. Il-kumpannija ma tat l-ebda konferma jekk dan kollu seħħx fil-fatt. Is-sitwazzjoni li nħolqot mad-dħul ta’ sistema li allegatament hija “kompatibbli mad-WTO” minflok id-DEBPS, li dwarha l-Kummissjoni m'għandha l-ebda informazzjoni, ikollha tiġi evalwata meta jkun il-waqt. Fin-nuqqas ta’ ebda evidenza ssostanzjata tal-bdil tad-DEBPS, qed ikun ikkunsidrat li, minħabba l-ħtieġa tar-reviżjoni ta’ bħalissa, id-DEPBS għadha qed titħaddem. Bl-istess mod, il-kumpannija ma pprovdiet ebda dettall ta’ l-iskema li “tixbah il-VAT” li allegatament ħadet post it-Taxxa fuq il-Bejgħ fil-GOM wara tmiem il-perjodu ta’ l-investigazzjoni u għaldaqstant kien ġie kkunsidrat li, minħabba l-ħtieġa tar-reviżjoni ta’ bħalissa, l-iskema tat-Taxxa fuq il-Bejgħ għadha qiegħda titħaddem.
(68)
Ladarba ntwera li l-kumpannija qed tirċievi sussidjar ħafna ogħla minn qabel u li x'aktarx tkompli tirċievi sussidji f'ammont ogħla minn dak li ġie determinat fl-investigazzjoni oriġinali, qed jiġi konkluż li l-kontinwazzjoni tal-miżuri eżistenti m'hijiex biżżejjed sabiex tikkontrobatti s-sussidju kumpensabbli li qed jikkaġuna dannu u li l-livell tal-miżuri għandu għaldaqstant jiġi emendat sabiex ikunu riflessi l-konklużjonijiet il-ġodda.
VI. Konklużjoni
(69)
Fid-dawl tal-konklużjonijiet milħuqa fir-rigward tal-livell ta’ l-issussidjar ta’ Garware u l-insuffiċjenza tal-miżuri attwali sabiex jikkumbattu s-sussidji kumpensabbli misjuba, id-dazju kompensatorju fuq l-importazzjonijiet Garware tal-prodott konċernat għandu jiġi emendat sabiex ikunu riflessi l-livelli l-ġodda misjuba ta’ sussidjar.
(70)
Id-dazju kompensatorju emendat kif spjegat fil-premessa (72) hawn taħt ġie stabbilit bir-rata l-ġdida ta’ sussidjar misjuba matul ir-reviżjoni preżenti, billi l-marġni ta’ dannu kif ġie kkalkulat fl-investigazzjoni oriġinali jibqa' wieħed ogħla.
(71)
Ladarba, skond l-Artikolu 24(1) tar-Regolament bażiku u l-Artikolu 14(1) tar-Regolament (KE) Nru 384/96, l-ebda prodott ma jista’ jkun suġġett kemm għal dazji anti-dumping u kemm għal dawk kompensatorji bl-għan li tiġi indirizzata l-istess sitwazzjoni li tinħoloq minn dumping jew minn sussidjar għall-esportazzjoni, id-dazju kompensatorju misjub b'riżultat ta’ din ir-reviżjoni ta’ investigazzjoni li jikkorrispondi għal sussidji ta’ esportazzjoni (13,3 %) għandu jitnaqqas mid-dazju anti-dumping impost fuq Garware bir-Regolament (KE) Nru 1676/2001. Wara l-emenda lil dan ta’ l-aħħar, introdotta bir-Regolament (KE) Nru 366/2006, ġie stabbilit marġni ta’ dumping ta’ 20,1 % għal Garware. Minn dak il-marġni, 2,7 % tnaqqsu sabiex ikun rifless id-dazju kompensatorju li kien fis-seħħ dakinhar li jikkorrispondi għal sussidji ta’ esportazzjoni u b'hekk ġie impost dazju anti-dumping ta’ 17,4 % fuq dik il-kumpannija. B'riżultat tar-reviżjoni kurrenti, ser jitnaqqsu 10,6 % oħra mid-dazju anti-dumping individwali tagħha, li jirriflettu d-dazju kompensatorju li jikkorrispondi għas-sussidji ta’ esportazzjoni misjuba; id-dazju anti-dumping impost fuq Garware għandu b'hekk jitnaqqas b'dak l-ammont għal 6.8 %.
(72)
Fuq bażi ta’ dak imsemmi hawn fuq, l-ammonti ta’ dazju proposti li jikkonċernaw lil Garware, espressi fuq il-prezz CIF tal-fruntieri Komunitarji, bid-dazju doganali mhux imħallas, huma kif ġejin:
(%)
Marġni ta’ Sussidju għall-Esportazzjoni
Marġni ta’ Sussidju Totali
Marġni tad-Dumping
Dazju CVD
Dazju AD
Rata ta’ Dazju Totali
Garware
13,3
14,9
20,1
14,9
6,8
21,7
(73)
Garware, il-GI u l-applikanti ġew mgħarrfa bil-fatti importanti u l-konsiderazzjonijiet li fuq il-bażi tagħhom kien hemm l-intenzjoni li tiġi rakkomandata l-emenda tal-miżuri fis-seħħ u kellhom l-opportunità li jikkummentaw. Ma wasal l-ebda kumment mingħand Garware u l-GI; il-kummenti ta’ l-applikanti jirriflettu l-qbil tagħhom mal-konklużjonijiet tal-Kummissjoni.
(74)
Ir-rati ta’ dazju kompensatorju u anti-dumping tal-kumpanniji individwali speċifikati f'dan ir-Regolament ġew stabbiliti fuq bażi tas-sejbiet ta’ l-investigazzjonijiet li wasslu għall-adozzjoni tar-Regolament (KE) Nru 367/2006 u r-Regolament (KE) Nru 366/2006, kif ukoll tas-sejbiet tar-reviżjoni preżenti. Dawn jirriflettu s-sitwazzjoni li nstabet matul din ir-reviżjoni fil-konfront ta’ Garware. Dawn ir-rati ta’ dazju (kontra d-dazju applikabbli mal-pajjiż kollu għall-“kumpanniji l-oħrajn kollha”) huma b'hekk applikabbli b'mod esklussiv għall-importazzjoni ta’ prodotti li joriġinaw mill-pajjiż konċernat u fabbrikati mill-kumpanniji u b'hekk mill-entitajiet legali speċifiċi msemmija. Il-prodotti importati fabbrikati minn xi kumpannija oħra mhux imsemmija speċifikament fil-parti operattiva ta’ dar-Regolament bl-isem u l-indirizz tagħha, fosthom entitajiet relatati ma' dawk imsemmija speċifikament, ma jistgħux jibbenefikaw minn dawn ir-rati u jkunu suġġetti għar-rata ta’ dazju applikabbli għall-“kumpanniji l-oħrajn kollha”.
(75)
Kwalunkwe talba li titlob l-applikazzjoni ta’ dawn ir-rati ta’ dazju kompensatorju u anti-dumping tal-kumpanniji individwali (p.e. wara xi bdil fl-isem ta’ l-entità jew wara li jkunu ġew stabbiliti entitatijiet ġodda ta’ produzzjoni jew bejgħ) għandha tiġi indirizzata lill-Kummissjoni (9) minnufih bl-informazzjoni kollha relevanti, b'mod partikolari bi kwalunkwe modifika fl-attivitajiet tal-kumpannija marbuta mal-produzzjoni, mal-bejgħ domestiku jew ma' l-esportazzjoni assoċjat ma', per eżempju, dak il-bdil fl-isem jew dak il-bdil fl-entitajiet tal-produzzjoni u bejgħ,
ADOTTA DAN IR-REGOLAMENT:
Artikolu 1
L-Artikolu 1(2) tar-Regolament tal-Kunsill (KE) Nru 367/2006 għandu jiġi sostitwit kif ġej:
“2. Ir-rata tad-dazju applikabbli għall-prezz nett liberu fuq il-fruntiera Komunitarja, qabel id-dazju fuq importazzjonijiet prodotti fl-Indja mill-kumpanniji elenkati hawn taħt, għandha tkun kif ġej:
Pajjiż
Kumpannija
Dazju definittiv (%)
Kodiċi Addizzjonali TARIC
Indja
Ester Industries Limited, 75-76, Amrit Nagar, Behind South Extension Part-1, New Delhi 110 003, India
12,0
A026
Indja
Flex Industries Limited, A-1, Sector 60, Noida 201 301 (U.P.), India
12,5
A027
Indja
Garware Polyester Limited, Garware House, 50-A, Swami Nityanand Marg, Vile Parle (East), Mumbai 400 057, India
14,9
A028
Indja
India Polyfilms Limited, 112 Indra Prakash Building, 21 Barakhamba Road, New Delhi 110 001, India
7,0
A029
Indja
Jindal Poly Films Limited, 56 Hanuman Road, New Delhi 110 001, India
7,0
A030
Indja
MTZ Polyfilms Limited, New India Centre, 5th Floor, 17 Co-operage Road, Mumbai 400 039, India
8,7
A031
Indja
Polyplex Corporation Limited, B-37, Sector-1, Noida 201 301, Dist. Gautam Budh Nagar, Uttar Pradesh, India
19,1
A032
Indja
Il-kumpanniji l-oħrajn kollha
19,1
A999 ”
Artikolu 2
L-Artikolu 1 tar-Regolament tal-Kunsill (KE) Nru 1676/2001 għandu jiġi sostitwit kif ġej:
“2. Ir-rata tad-dazju anti-dumping definittiv applikabbli għall-prezz nett, liberu fuq il-fruntiera Komunitarja, qabel id-dazju, għandu jkun kif ġej għal prodotti li joriġinaw minn:
Pajjiż
Kumpannija
Dazju Definittiv (%)
Kodiċi Addizzjonali TARIC
Indja
Ester Industries Limited, 75-76, Amrit Nagar, Behind South Extension Part-1, New Delhi-110 003, India
17,3
A026
Indja
Flex Industries Limited, A-1, Sector 60, Noida 201 301 (U.P.), India
0,0
A027
Indja
Garware Polyester Limited, Garware House, 50-A, Swami Nityanand Marg, Vile Parle (East), Mumbai 400 057, India
6,8
A028
Indja
Jindal Poly Films Limited, 56 Hanuman Road, New Delhi 110 001, India
0,0
A030
Indja
MTZ Polyfilms Limited, New India Centre, 5th Floor, 17 Co-operage Road, Mumbai 400 039, India
18,0
A031
Indja
Polyplex Corporation Limited, B-37, Sector-1, Noida 201 301, Dist. Gautam Budh Nagar, Uttar Pradesh, India
0,0
A032
Indja
Il-kumpanniji l-oħrajn kollha
17,3
A999
Korea
Kolon Industries Inc., Kolon Tower, 1-23, Byulyang-dong, Kwacheon-city, Kyunggi-do, Korea
0,0
A244
Korea
SKC Co. Ltd, Kyobo Gangnam Tower, 1303-22, Seocho 4 Dong, Seocho Gu, Seoul 137-074, Korea
7,5
A224
Korea
Toray Saehan Inc. 17F, LG Mapo B/D, 275 Kongdug-Dong, Mapo-Gu, Seoul 121-721, Korea
0,0
A222
Korea
HS Industries Co. Ltd, Kangnam Building 5th Floor, 1321, Seocho-Dong, Seocho-Ku, Seoul, Korea
7,5
A226
Korea
Hyosung Corporation, 450, Kongduk-Dong, Mapo-Ku, Seoul, Korea
7,5
A225
Korea
KP Chemical Corporation, No. 89-4, Kyungun-Dong, Chongro-Ku, Seoul, Korea
7,5
A223
Korea
Il-kumpanniji l-oħrajn kollha
13,4
A999 ”
Artikolu 3
Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 25 ta’ Awwissu 2006.